b'\n_START_ARTICLE_\nBis(syklo-oktadieeni)nikkeli(0)\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa bis(syklo-oktadieeni)nikkeli(0) on keltaista kiteist\xc3\xa4 ainetta. Sen rakenteessa nikkeliatomi on sitoutunut tetraedrim\xc3\xa4isesti koordinaatiosidoksilla kahteen 1,5-syklo-oktadieeniligandiin. Yhdiste on lyhyen aikaa stabiili ilmassa, mutta hapettuu helposti ilman hapen vaikutuksesta. Se reagoi my\xc3\xb6s helposti veden kanssa. Bis(syklo-oktadieeni)nikkeli(0) liukenee orgaanisiin liuottimiin kuten dietyylieetteriin, tetrahydrofuraaniin, dimetyyliformamidiin ja hieman heikommin bentseeniin ja tolueeniin. Tyypillist\xc3\xa4 yhdisteen reaktioille on, ett\xc3\xa4 yksi tai molemmat syklo-oktadieeniligandeista korvautuvat muilla ligandeilla.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nBis(syklo-oktadieeni)nikkeli(0):n valmistamiseen on useita tapoja. Tyypillisin tapa valmistaa yhdistett\xc3\xa4 on nikkeliasetyyliasetonaatin ja 1,5-syklo-oktadieenin v\xc3\xa4lisell\xc3\xa4 reaktiolla pelkistimen kuten trietyylialumiinin tai di-isobutyylialumiinihydridin l\xc3\xa4sn\xc3\xa4 ollessa. Yhdistett\xc3\xa4 voidaan valmistaa my\xc3\xb6s pelkist\xc3\xa4m\xc3\xa4ll\xc3\xa4 nikkelisuoloja elektrolyyttisesti 1,5-syklo-oktadieenin l\xc3\xa4sn\xc3\xa4 ollessa pyridiiniliuoksessa tai pelkist\xc3\xa4m\xc3\xa4ll\xc3\xa4 nikkeloseenia litiumilla 1,5-syklo-oktadieenin l\xc3\xa4sn\xc3\xa4 ollessa._NEWLINE_Bis(syklo-oktadieeni)nikkeli(0) toimii l\xc3\xa4ht\xc3\xb6aineena useiden muiden orgaanisten nikkeliyhdisteiden synteeseiss\xc3\xa4. Katalyyttin\xc3\xa4 sit\xc3\xa4 k\xc3\xa4ytet\xc3\xa4\xc3\xa4n aryyli- ja alkenyylihalogenidien kytkent\xc3\xa4reaktioissa, butadieenin trimerointi ja syklotrimerointireaktioissa, sek\xc3\xa4 alkeenien ja alkyynien oligomerisointi- ja sykloadditioreaktioissa. Lis\xc3\xa4ksi se katalysoi my\xc3\xb6s alkeenien esimerkiksi eteenin polymeroitumista happamissa olosuhteissa esimerkiksi tiomaitohapon l\xc3\xa4sn\xc3\xa4 ollessa.'